Astrološki znakovi

Astrološki znakovi su znakovi koji u zapadnoj astrologiji pomažu tumačenju ljudske sudbine i karaktera ljudi u odnosu na položaj nebeskih tijela kao što su Sunce, Mjesec i ostali planeti u astrološkim znacima i kućama, a točan položaj planeta i kuća izračunava se pomoću vremena i mjesta rođenja neke osobe. Kolevka astrologije je Indija, koja i dalje gaji ovu posebnu znanost i upotrebljava kundli.

Znakovi zodijaka 
Zodijak je zamišljeni pojas na nebeskom svodu, opsega 360 i širine 17 stupnjeva kroz koji se, gledano sa Zemlje, kreću nebeska tijela. Razdijeljen je na dvanaest znakova, od po 30 stupnjeva svaki. Znakovi imaju simboličko značenje, a imena su dobili prema istoimenim sazviježđima.
Raspored znakova: 
Ovan (znak) 1° - 30°
Bik (znak) 31° - 60°
Blizanci (znak) 61° - 90°
Rak (znak) 91° - 120°
Lav (znak) 121° - 150°
Djevica (znak) 151° - 180°
Vaga (znak) 181° - 210°
Škorpion (znak) 211° - 240°
Strijelac (znak) 241° - 270°
Jarac (znak) 271° - 300°
Vodenjak (znak) 301° - 330°
Ribe (znak) 331° - 360°

Svakom znaku je dodijeljen planet vladar: Ovnom vlada Mars, Bikom Venera, Blizancima Merkur, Rakom Mjesec, Lavom Sunce, Djevicom Merkur, Vagom Venera, Škorpionom Mars, Strijelcem Jupiter, Jarcem Saturn, Vodenjakom Saturn, te Ribama Jupiter. 
Moderna zapadna astrologija je u vladarstva uključila i izvan-saturnovske planete pa je tako Škorpion kao suvladara dobio Plutona, Vodenjak Urana, a Ribe Neptuna. No, u stvarnosti, istočna astrologija smatra da sitni planeti poput Urana, Neptuna i Plutona ne mogu utjecati na ljudsku osobnost i sudbinu.

Podjela znakova

Elementi 
Vatreni
Ovan, Lav, Strijelac
Vatreni element daje snagu, entuzijazam, vitalnost, spontanost, agresivnost, optimizam, romantičnost, samopouzdanje, ekstravaganciju, ponos, sklonost ekscesima i dominaciji, nedostatak samilosti i suosjećanja. Nagon. Duh.

Zemljani
Bik, Djevica, Jarac
Zemlja predstavlja usmjerenost na materijalno, daje strukturu, praktičnost, trezvenost, pouzdanost, sklonost navikama i rutini, konzervativnost, nemaštovitost, nerazumijevanje apstraktnog i duhovnog segmenta života. Tijelo.

Zračni
Blizanci, Vaga, Vodenjak
Zrak donosi intelektualnost, komunikativnost, logičnost, objektivnost, rafiniranost, sklonost umjetnosti i apstraktnom razmišljanju, idealizam, želju za druženjem i surađivanjem, gubljenje u teoretiziranju i apstrakciji, nedostatak sposobnosti realizacije, hladnoću. Razum.

Vodeni
Rak, Škorpion, Ribe
Vodeni element predstavlja jake emocije, poriv za samozaštitom, veliku osjetljivost, emotivnost i intuitivnost ali i veliku podložnost vanjskim utjecajima i promjenama raspoloženja, milosrđe, kolebljivost, strah, samosažaljenje i autodestrukciju. Emocije. Duša.

Kvalitete 
Kardinalni
Ovan, Rak, Vaga, Jarac
Znaci kojima počinju godišnja doba. Inicijativa, entuzijazam, ambicioznost, strastvenost, dinamičnost, nezavisnost, sklonost dominaciji, brzopletost.

Fiksni
Bik, Lav, Škorpion, Vodenjak
Sredina godišnjih doba. Stabilnost, upornost, odlučnost, produbljivanje, beskompromisnost, tvrdoglavost, nesklonost promjenama, egoističnost.

Promjenjivi
Blizanci, Djevica, Strijelac, Ribe
Završetak godišnjih doba. Prilagodljivost i podložnost utjecajima, radoznalost, svestranost, fleksibilnost, raspršenost, nemir, nepostojanost i nepouzdanost.

Polarnost 
Muški
Pozitivni, aktivni, pružaju, osvajaju. Svi vatreni i zračni: Ovan, Blizanci, Lav, Vaga, Strijelac, Vodenjak.

Ženski
Negativni, pasivni, prihvaćaju, osiguravaju. Svi zemljani i vodeni: Bik, Rak, Djevica, Škorpion, Jarac, Ribe.

Ostale podjele 
Ljudski - Blizanci, Djevica, Vaga, Vodenjak
Životinjski - Ovan, Bik, Lav, Strijelac, Jarac
Dvotjelesni - promjenjivi: Blizanci, Djevica, Strijelac, Ribe
Plodni - vodeni: Rak, Škorpion, Ribe
Neplodni - Blizanci, Lav, Djevica
Tihi - vodeni: Rak, Škorpion, Ribe
Glasni - Blizanci, Djevica, Vaga

Sunčevi znakovi 
Sunce predstavlja našu spoljašnjost, ono kako nas vanjski svijet zapaža.
Prolazak Sunca kroz znakove Zodijaka obilježava vrijeme kojim određeni znak vlada:

Astrologija